กรณีศึกษา ZINUS ที่นอนกล่อง 4 หมื่นล้าน
ย้อนกลับไป 20 ปีที่แล้ว หากมีคนบอกเราว่ามีคนกำลังจะเริ่มทำธุรกิจผลิต “ที่นอนบรรจุกล่อง” แล้วนำไปขายในโลกออนไลน์  หลายคนก็น่าจะคิดว่าเพี้ยน ไม่น่าจะเอาไปขายใครได้ และก็น่าจะมีคนสงสัยไม่น้อยว่าทำไมต้องเอาไปใส่กล่อง  แต่รู้หรือไม่ว่าปัจจุบัน ธุรกิจที่นอนกล่อง บนอีคอมเมิร์ซมีอัตราการเติบโตเฉลี่ย 40% ต่อปี  และกำลังเข้ามากินส่วนแบ่งการตลาดของธุรกิจที่นอนทั่วโลก
15 ธ.ค. 2563

กรณีศึกษา ZINUS ที่นอนกล่อง 4 หมื่นล้าน / โดย ลงทุนแมน
ย้อนกลับไป 20 ปีที่แล้ว หากมีคนบอกเราว่ามีคนกำลังจะเริ่มทำธุรกิจผลิต “ที่นอนบรรจุกล่อง” แล้วนำไปขายในโลกออนไลน์
หลายคนก็น่าจะคิดว่าเพี้ยน ไม่น่าจะเอาไปขายใครได้
และก็น่าจะมีคนสงสัยไม่น้อยว่าทำไมต้องเอาไปใส่กล่อง
แต่รู้หรือไม่ว่าปัจจุบัน ธุรกิจที่นอนกล่อง
บนอีคอมเมิร์ซมีอัตราการเติบโตเฉลี่ย 40% ต่อปี 
และกำลังเข้ามากินส่วนแบ่งการตลาดของธุรกิจที่นอนทั่วโลก
โดยแบรนด์ที่เป็นจุดเริ่มต้นของเรื่องดังกล่าว ก็คือ Zinus 
ที่นอนเมมโมรี่โฟมบรรจุกล่องแบรนด์แรกของโลก 
ที่จดทะเบียนอยู่ในตลาดหลักทรัพย์เกาหลีใต้ 
มีมูลค่าบริษัทมากกว่า 4 หมื่นล้านบาท
แล้วที่นอนกล่องคืออะไร
และ Zinus เติบโตขนาดไหน?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องราวของ Zinus ต้องย้อนกลับไป
ตั้งแต่ปี 1979 หรือ 41 ปีก่อน
คุณยุน แจ ลี ได้เริ่มต้นทำธุรกิจรับจ้างผลิตที่นอนในประเทศเกาหลีใต้
โดยหลังจากเป็นผู้รับจ้างผลิตมายาวนาน เขาก็ได้เกิดไอเดียการก่อตั้งแบรนด์ที่นอนเป็นของตัวเองขึ้นมา
แต่ ที่นอน ในมุมมองของคุณยุน แจ ลี ต่างจากที่เราเห็นกันตามห้างสรรพสินค้า
นั่นก็เพราะว่า เขาได้คิดค้นนวัตกรรมที่ทำให้ที่นอน สามารถถูกบรรจุเข้าไปอยู่ในกล่อง และก็ได้เริ่มสร้างแบรนด์ที่นอนกล่องที่ชื่อว่า Zinus ขึ้นมาในปี 2004 เพื่อเริ่มต้นเจาะตลาดอีคอมเมิร์ซในสหรัฐอเมริกาโดยเฉพาะ
สิ่งที่น่าสนใจก็คือในปี 2004 
โลกของเรายังไม่มี Lazada และ Shopee 
โดยอีคอมเมิร์ซในยุคนั้นมีเพียง Amazon ที่เพิ่งก่อตั้งบริษัทได้ 10 ปี 
Alibaba ก็เพิ่งก่อตั้งขึ้นมาเพียง 5 ปี 
และที่สำคัญที่สุดก็คือ ตอนนั้นโลกของเรายังไม่มีสมาร์ตโฟน
นั่นจึงทำให้คิดได้ว่าคุณยุน แจ ลี ก็มีมุมมองที่ไกล พอสมควร
แล้วที่นอนกล่อง คืออะไร?
จริง ๆ แล้ว ที่นอนกล่อง ก็คือ ที่นอนแบบที่บ้านของเรา
เพียงแต่ว่าในตอนแรก ก่อนที่เราจะแกะกล่อง ตัวที่นอนจะมีลักษณะแบน ถูกม้วน และบรรจุไว้ในกล่อง
แต่เมื่อเราได้ทำการแกะกล่อง และนำมาวางบนฐานเตียงแล้ว
ตัวที่นอนที่แบนอยู่ ก็จะพองตัวให้เข้ากับฐานเตียงของเราพอดิบพอดี
ข้อดีของเรื่องนี้ก็คือ การขนส่งที่นอนจะทำได้อย่างรวดเร็ว และมีประสิทธิภาพ
เราสามารถอธิบายประสิทธิภาพในการขนส่งได้จากปริมาณการขนส่งเต็มคันรถ
โดยรถขนส่ง 1 คัน สามารถขนส่งที่นอนปกติได้ 80 หลัง
ในขณะที่รถคันเดียวกันนี้ สามารถขนส่งที่นอนกล่องได้ 315 หลัง
ขนส่งได้มากขึ้นเป็น 4 เท่าเลยทีเดียว
และเมื่อต้นทุนค่าขนส่งถูกลง ก็สามารถทำให้ตั้งราคาขายสินค้าได้ถูกกว่าที่นอนแบบปกติในคุณภาพเดียวกัน
นอกเหนือจากแนวคิดที่นอนกล่องแล้ว
ตัวที่นอนเองก็ได้ถูกวิจัย และพัฒนาเป็นที่นอนเมมโมรี่โฟม
ที่มีคุณสมบัติในการปรับรูปทรงตามสรีระร่างกายของผู้ใช้งาน
ซึ่งจะช่วยลดแรงกดทับ ส่งผลให้ผู้ใช้งานนอนหลับสบายขึ้น
อีกส่วนสำคัญก็คือ การนำส่วนผสมของสารสกัดชาเชียวมาผลิตที่นอนซึ่งจะ
ช่วยให้ที่นอนมีกลิ่นสดชื่น ถ่ายเทอากาศได้ดีขึ้น และเป็นการลดใช้สารเคมี 
เช่น ฟอร์มาลดีไฮด์ ที่จะทำให้เราระคายเคือง และก่อให้เกิดมะเร็ง 
ซึ่งจะพบได้ในสินค้าประเภทสิ่งทอ และที่นอนที่ไม่ได้มาตรฐาน
ที่น่าสนใจก็คือ Zinus เลือกที่จะให้ความสำคัญ และการรีวิวจากผู้ใช้งานบนแพลตฟอร์มอีคอมเมิร์ซ โดยจะนำสิ่งเหล่านี้มาพัฒนา และปรับปรุงที่นอนตลอดระยะเวลาที่ผ่านมา
ตลอด 16 ปีในการทำธุรกิจของ Zinus 
ทางบริษัทได้คิดค้นนวัตกรรมจนสามารถนำไป
จดเป็นสิทธิบัตรไปแล้วกว่า 400 ใบ จากทั่วทุกมุมโลก
แล้ว 5 ปีที่ผ่านมา บริษัท Zinus เติบโตขนาดไหน?
ปี 2015 รายได้ 5,730 ล้านบาท กำไร 685 ล้านบาท
ปี 2016 รายได้ 9,379 ล้านบาท กำไร 1,727 ล้านบาท
ปี 2017 รายได้ 16,530 ล้านบาท กำไร 1,234 ล้านบาท
ปี 2018 รายได้ 17,058 ล้านบาท กำไร 1,197 ล้านบาท
ปี 2019 รายได้ 22,422 ล้านบาท กำไร 1,987 ล้านบาท
จากผลประกอบการที่ผ่านมา Zinus มีรายได้และกำไรเติบโตเฉลี่ย 41% และ 31% ต่อปี
การเติบโตที่เห็นนี้เป็นผลมาจากความสำเร็จในการขยายกิจการไปต่างประเทศ 
ซึ่งประเทศที่ Zinus ประสบความสำเร็จมากที่สุดก็คือ สหรัฐอเมริกา
โดยบริษัทได้กลายเป็นแบรนด์ที่นอนที่ขายดีอันดับที่ 1 บน Amazon 
และได้รับการรีวิวชื่นชมจากลูกค้าไปเกือบ 1 ล้านรีวิวในสหรัฐอเมริกา
ปัจจุบัน Zinus มีพนักงานรวมกัน 4,630 คน มีพื้นที่โรงงานสำหรับการผลิต 6,000,000 ตารางฟุต 
และมีมูลค่าบริษัท 44,000 ล้านบาท
เมื่อที่นอนกล่องของ Zinus กลายเป็นธุรกิจที่ทำกำไรได้ดี และเติบโตระเบิดขนาดนี้ 
สิ่งที่เป็นสูตรสำเร็จที่จะเกิดขึ้นตามมาก็คือ คนที่นำไอเดียมาทำตาม และกลายมาเป็นคู่แข่ง
หนึ่งในนั้นก็คือบริษัทสตาร์ตอัปจากสหรัฐอเมริกาอย่าง Casper ที่ได้ระดมทุนไปมหาศาล 
แต่ก็ได้นำเงินไปเบิร์นกับค่าใช้จ่ายด้านการตลาด และทุกวันนี้ก็ยังเผชิญกับผลการขาดทุนมหาศาล
ตั้งแต่ก่อตั้งธุรกิจขึ้นมา เมื่อ 6 ปีที่แล้ว
ถึงตรงนี้ เราก็สามารถสรุปได้ว่าบางครั้ง 
ไอเดียธุรกิจที่เราคิดว่าเพี้ยน และคิดว่าไม่น่าจะเกิดขึ้น
มันก็อาจจะประสบความสำเร็จได้ เช่นกัน
อย่างคุณยุน แจ ลี ที่ได้เห็นโอกาสในธุรกิจที่นอนกล่อง 
และได้ก่อตั้งบริษัท Zinus ขึ้นมาจนปัจจุบัน 
กลายเป็นบริษัทที่มีมูลค่า 44,000 ล้านบาท ไปแล้ว นั่นเอง..
----------------------
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-